[Innocentius Episcopus servus servorum Dei, dilecto filio Abbati Clun. Salutem et Apostolicam benedictionem. Ex parte tua fuit propositum coram nobis, quod nonnulli Ordinis tui Priores per Regnum Franciæ constituti, non attendentes quod in eodem Ordine per Sedem Apostolicam est statutum, ne aliquis Abbas vel Prior ipsius Ordinis Prioratum, vel Grangiam, Pensionem, aut Præbendam Monachalem Secularibus personis concedere, seu possessionem aliquam venditionis, seu alio aliquo titulo alienare, absque Patris Abbatis et Conventus sui consilio et consensu præsumat; nonnullis Clericis et Laicis pensiones, quibusdam ad vitam, quibusdam verò ad perpetuum, necnon Præbendas Monachales, Terras, possessiones, Grangias, et res alias, irrequisito assensu hujusmodi, minus providè concesserunt, confectis super hoc litteris, et præstitis etiam juramentis, in monasteriorum suorum non modicam læsionem: quare nobis humiliter supplicasti, ut providere super hoc paterna sollicitudine curaremus. Tuis itaque supplicationibus benignum impertientes assensum, revocandi prædictas hujusmodi concessiones, litteris, seu juramentis nequaquam obstantibus, liberam tibi concedimus auctoritate præsentium facultatem. Nulli ergo, etc. Datum Lugduni V. Idus Septembris, Pontificatus nostri anno VI.]